**Kedves Diákok és Szülők!**

**Aki szeretne kérdezni, beszélgetni, vagy reagálni, itt megtalál:** **bernadett.schaller@lutheran.hu**

 **Áhítat: Húsvét ünnepe utáni 4., Cantate vasárnap hete**

Az Atya, Fiú, Szentlélek nevében! Ámen.

**Zsoltár:**

Énekeljetek az Úrnak új éneket,
mert csodálatosan cselekedett. (Zsolt 98,1)

Az Úr megmutatta váltságát,

a népek előtt feltárta igazságát.

Megemlékezett kegyelméről és hűségéről,

látták a föld határai mind a mi Istenünk üdvösségét. (Zsolt 98,2.3)

*Dicsőség az Atyának és a Fiúnak és a Szentléleknek,*

*miképpen volt kezdetben, most és mindenkor és mindörökkön örökké. Ámen.*

Énekeljetek az Úrnak új éneket,
mert csodálatosan cselekedett. (Zsolt 98,1)

Jó dolog az Urat dicsérni, és éneket zengeni a te nevednek, ó, Felséges! (Zsolt 92,2)

**Imádság:**

Köszönjük Istenünk, hogy szavad és szereteted éltető forrás. Táplál, felüdít, megerősít. Nehéz napokban is életben tart. Tartsd nyitva számunkra szereteted forrását. Ne engedj olyan közönyössé válnunk, hogy már ne szomjazzuk igédet. Sőt terjeszd ki ránk áldásod, hogy egyre tisztábban érezzük szavad, és szereteted jó ízét. Szólj hozzánk Urunk. Ámen.

**Igehirdetés:**

CANTATE VASÁRNAP HETE:*Énekeljetek az Úrnak új éneket, mert csodákat tett, és jobbja szabadulást szerzett! (Zsolt 98,1)*

A téli etetés és a búvóhelyek miatt egész madárbarát az udvarunk - minthogy a kutyánk nem enged vadászni vágyó cicákat a felség-területére.. **Nemrég váratlan látogatónk jött, „aki” nem volt tisztában a karantén szabályokkal: egy kismadár. Éppen szellőztettünk, és hogy-hogynem, egy verebecske berepült a lakásba.**

Úgy látszik, a gyerek-szoba tetszett kis vendégünknek legjobban, mert egy kis ide-oda szállongás után felgallyazott a függönykarnisra. Onnan pislogott ránk gyanakodva. Mi pedig a szoba gazdájával sebesen pakolásztunk a párkányról, hogy ablakot nyithassunk…

Mindeközben bizony nem volt kedve énekelni őnagyságának (már amennyiben tojó volt), de amikor kijutott a szabad levegőre, visszatért a hangja.

A 98. zsoltár kezdő sora eszembe juttatja ezt a kedves jelenetet:

Énekeljetek az Úrnak új éneket, mert csodákat tett, és jobbja szabadulást szerzett! (Zsolt 98,1) Szívünk vágyik a „dalra fakasztó szabadságra”, akár a bezártság, akár más szívünket szorító, depresszív ok van a háttérben.

Ez a zsoltár arra hív minket, hogy Isten szabadító munkáját énekkel dicsérjük. De vajon valóban van okunk énekelni? Aki ezt kérdezi, biztos nem látja a szabadulás útját. Ahogy a kismadár sem látta ablakpárkány-pakoló igyekezetünkben a nyíló ablak reménységét. Bizalomra van szükségünk, hogy ebben a „maradjotthon!”- helyzetben, és életünk minden beszorítottságában ráhagyatkozzunk a szabadító Úrra. Én hiszem azt, hogy Isten, aki mindeddig velem volt, most sem feledkezik meg rólam, rólunk. Mert neki gondja van övéire, nem hagy cserben, lehet rá számítani. Mindeddig és mindörökké. Van okunk dicsérni Őt új énekkel!

**Imádkozzunk!**

**Mi Atyánk…**

Mi Atyánk, aki a mennyekben vagy,
Szenteltessék meg a Te neved,
Jöjjön el a Te országod,
Legyen meg a Te akaratod,
Amint a mennyben, úgy a földön is.
Mindennapi kenyerünket
add meg nekünk ma,
És bocsásd meg vétkeinket,
Miképpen mi is megbocsátunk
az ellenünk vétkezőknek,
És ne vígy minket kísértésbe,
De szabadíts meg a gonosztól.

Mert Tiéd az ország, a hatalom és a dicsőség,

mindörökké. Ámen.

**Áldás:**

Istennek népe: Az Úr áldjon meg és őrizzen meg téged! Az Úr világosítsa meg az Ő szent arcát terajtad és könyörüljön rajtad! Az Úr fordítsa az Ő szent arcát tefeléd, és adjon tenéked békességet! Ámen.

*Zene: Rejts most el… (előadó: Csöndes Evelin – youtube)*